text: Politiforening: Danskerne klager over banaliteter
  03 januar 2014 kl. 07.17
  Der er ved at udvikle sig en klagekultur, mener Politiforeningen i Sydøstjylland. Det skriver DR Trekanten.
  Sydøstjyderne vil ikke finde sig i bøder eller irettesættelser fra politiet. Næstformanden politiforeningen i Sydøstjyllands politikreds, Niels Mørk, oplever en stigning i klager over små episoder.
  - Det er jo banaliteter, men det er der, vi er. Vi oplever, at folk ikke vil irettesættes af politiet, og derfor klager de over politiet, siger Niels Mørk til DR Trekanten.
  Folketingets Retsordfører, Karina Lorentzen (SF) mener, at man bør vende klagerne til noget positivt.
  - Jeg kan godt forstå, at det påvirker arbejdsglæden for den enkelte, som måske bare gerne vil gøre sit arbejde og derfor rammes på den faglige stolthed, siger Karina Lorentzen i en pressemeddelelse.
  - Men klager er nok kommet for at blive og teknologien gør også, at det er blevet nemmere og derfor tror jeg, at man bliver nødt til at vende det til noget positivt og sige, at det giver en mulighed for at forklare sig og stikke en undskyldning, hvis det er på sin plads, samtidig med at det giver en unik mulighed for at gøre tingene anderledes en anden gang.
  
  Læs artiklen på DR Trekantens hjemmeside her
  